b'\n_START_ARTICLE_\nSamsu-iluna\n_START_SECTION_\nVladanje\n_START_PARAGRAPH_\nKo je Hamurabi pri\xc5\xa1el na oblast v Babilonu, je obvladoval samo majhno ozemlje v neposredni okolici mesta. Z vseh strani so ga obkro\xc5\xbeali mnogo ve\xc4\x8dji in mo\xc4\x8dnej\xc5\xa1i nasprotniki. Med svojo vladavino je osvojil Sumerijo, E\xc5\xa1nuno, Asirijo in Mari in postal najmo\xc4\x8dnej\xc5\xa1i vladar v Mezopotamiji. Razen tega je znatno oslabil Elamite in Gutijce._NEWLINE_Dr\xc5\xbeave so bile pora\xc5\xbeene, vendar ne uni\xc4\x8dene. Hamurabi je morda na\xc4\x8drtoval njihovo vklju\xc4\x8ditev v Babilonijo, vendar za to ni \xc5\xbeivel dovolj dolgo. Nekaj let po njegovi smrti sta Elam in Asirija umaknili iz babilonske sfere in na vseh osvojenih ozemljih so se za\xc4\x8deli upori. Odpravljanje teh in drugih te\xc5\xbeav je moral prevzeti njegov naslednik Samsu-iluna. O\xc4\x8ditno se je zelo trudil in ve\xc4\x8dkrat tudi zmagal, vendar ni mogel ustaviti razpada svojega imperija. Kljub temu mu je uspelo ohraniti jedro svojega kraljestva in utrditi zgodovinski polo\xc5\xbeaj mesta Babilona.\n_START_SECTION_\nDrobljenje cesarstva\n_START_PARAGRAPH_\nV devetem letu Samsu-ilunove vladavine se je v Larsi  proti babilonski oblasti uprl Rim-Sin II., ki je bil morda ne\xc4\x8dak lar\xc5\xa1kega kralja Rim-Sina I.. Upor se je iz Larse raz\xc5\xa1iril na kak\xc5\xa1nih 26 mest, med njimi Uruk, Ur, Isin in Kisuro na jugu in E\xc5\xa1nuno na severu._NEWLINE_Samsu-iluna je o\xc4\x8ditno imel voja\xc5\xa1ko premo\xc4\x8d. V enem letu je zadal koaliciji te\xc5\xbeak udarec in iz boja izlo\xc4\x8dil severna mesta. Kralja E\xc5\xa1nune Ilunija so ujeli in ga v Babilonu zadavili. V naslednjih \xc5\xa1tirih letih se je njegova  vojska spopadala na mejnih ozemljih med Babilonijo, Sumerijo in Elamom.  Samsu-iluna je nazadnje napadel Ur, podrl njegovo obzidje in mesto izropal. Enaka usoda je kmalu zatem doletela tudi Uruk in Isin. Sledila sta poraz Larse in smrt Rim-sina II., s \xc4\x8dimer se je upor kon\xc4\x8dal.Protibabilonsko razpolo\xc5\xbeenje v Mezopotamiji se kljub temu ni umirilo._NEWLINE_Nekaj let kasneje je pretendent na babilonski prestol in zakoniti naslednik zadnjega isinskega kralja  Ilum-ma-ili zanetil nov vsesumerski upor. Samsu-iluna je z vojsko vkorakal v Sumerijo in se z uporniki spopadel v bitki z neodlo\xc4\x8denim izidom. Po drugi bitki, ki se je zgodila kmalu za prvo, je Ilum-ma-ili ustanovil svojo tako imenovano Prvo pomorsko dinastijo, ki je vladala v Sumeriji naslednjih tristo let.  Zdi se, da je Samsu-iluna po teh dogodkih  pre\xc5\xa1el v defenzivo. V 18. letu svojega vladanja je obnovil \xc5\xa1est trdnjav v okolici Nipurja, s katerimi je verjetno nameraval obdr\xc5\xbeati mesto pod svojo oblastjo. Obnova se je nazadnje izkazala kot brezplodna, ker je Nipur po njegovi smrti za svojega kralja priznal Ilum-ma-ilija._NEWLINE_O\xc4\x8ditno se tudi E\xc5\xa1nuna ni sprijaznila z babilonsko nadoblastjo in se je v 20. letu Samsu-ilunove vladavine ponovno uprla. Samsu-iluna je s svojo vojsko vkorakal na njeno ozemlje, se verjetno nekajkrat spopadel in nato zgradil trdnjavo Dur-samsuiluna, ki naj bi zadr\xc5\xbeevala upornike. Zdi se, da je bil to morda samo trik, ker ga kasnej\xc5\xa1i dokumenti prikazujejo v bolj spravljivi  dr\xc5\xbei in trdijo, da ja dal obnoviti infrastrukturo in ponovno vzpostavil vodne poti._NEWLINE_Splo\xc5\xa1ni kaos v dr\xc5\xbeavi sta izkoristili Asirija in Elam in ponovno vzpostavili svojo neodvisnost. Kuturnahunte I. Elamski je napadel Uruk, ki po Samsu-ilunovem opusto\xc5\xa1enju ni ve\xc4\x8d imel obrambnega obzidja, in ga izropal. Med plenom je bil tudi Inanin kip, ki so ga vrnili \xc5\xa1ele med Asurbanipalovo vladavino enajst stoletij kasneje. V Asiriji je domorodni guverner Puzur-Sin strmoglavil babilonskega vazalnega kralja in Hamurabijevega somi\xc5\xa1ljenika Asinuma. Asirski prestol si je nato prilastil doma\xc4\x8d kralj A\xc5\xa1ur-dugul, \xc4\x8demur je sledilo obdobje dr\xc5\xbeavljanske vojne. Samsu-iluna o\xc4\x8ditno ni imel dovolj mo\xc4\x8di, da bi posredoval. Po vojni je kralj Adasi v Asiriji ponovno vzpostavil stabilno doma\xc4\x8do dinastijo  in ostranil vse sledove amoritsko-babilonskega vpliva._NEWLINE_Samsu-iluna je zapustil kraljestvo, ki je bilo samo malenkost ve\xc4\x8dje od tistega, ki ga je pred petdeset leti za\xc4\x8del \xc5\xa1iriti njegov o\xc4\x8de. Polo\xc5\xbeaj E\xc5\xa1nune je te\xc5\xbeko natan\xc4\x8dno dolo\xc4\x8diti. Tudi \xc4\x8de je ostala v babilonskih rokah, je bila iz\xc4\x8drpana in brez politi\xc4\x8dnega vpliva.\n_START_SECTION_\nDepopulacija Sumerije\n_START_PARAGRAPH_\nSamsu-ilunovi vojni pohodi morda niso bili edini vzrok za opusto\xc5\xa1enje Uruka in Ura, na njegovo  izgubo Sumerije pa se lahko gleda ali kot prera\xc4\x8dunan umik  ali kot poraz._NEWLINE_Po desetem letu Samsu-ilunove vladavine zapisi iz Ura in Uruka skoraj povsem izginejo. Pribli\xc5\xbeno takrat izginejo tudi zapisi iz Larse. Sve\xc4\x8deniki so zapisovanje o\xc4\x8ditno nadaljevali, vendar v bolj severnih mestih, v Nipurju in Isinu do 29. leta njegove vladavine, potem pa izginejo tudi tam. Prekinitev je razvidna tudi iz arheolo\xc5\xa1kih najdb, ki ka\xc5\xbeejo, da so bila mesta nekaj stoletij v veliki meri ali povsem zapu\xc5\xa1\xc4\x8dena in so ponovno o\xc5\xbeivela \xc5\xa1ele v kasitskem obdobju (pribli\xc5\xbeno 1531 do 1155 pr. n. \xc5\xa1t.)._NEWLINE_Vzroke za depopulacijo je te\xc5\xbeko ugotoviti. Samsu-ilunovo stalno vojskovanje verjetno ni bilo klju\xc4\x8dno, saj so bili njegovi vojni pohodi proti severu enako trdi kot pohodi proti jugu, vendar je sever v tem obdobju lepo uspeval. Vzpon Babilonije je pomenil jasen konec sumerske kulturne prevlade v Mezopotamiji in vzpon akad\xc5\xa1\xc4\x8dine v uradnih dokumentih  in knji\xc5\xbeevnosti. Prebivalci, ki so \xc5\xbeeleli obdr\xc5\xbeati kulturne vezi s sumersko preteklostjo, so se morda zbrali v ju\xc5\xbenih mestih, ki so bila pod Samsu-ilunovo oblastjo. Ve\xc4\x8d \xc4\x8dlanov njegove dinastije je imelo sumerska imena, zato se zdi, da so se zavestno trudili, da bi se regija vrnila k sumerskim koreninam. Med razlogi za depopulacijo so bili  verjetno  tudi gospodarski in/ali okoljski dejavniki. Znano je, da sta tako Hamurabi kot Rim-Sin I. vodila politiko, ki je spremenila gospodarstvo v regiji, ta pa se je morda izkazala kot dolgoro\xc4\x8dno nevzdr\xc5\xbena.\n_START_SECTION_\nNotranja politika\n_START_PARAGRAPH_\nSamsu-ilunovo vladanje se kljub te\xc5\xbeavam ni osredoto\xc4\x8dalo samo na vojskovanje. Znano je, da je obnovil obzidja Ki\xc5\xa1a, Nipurja in Siparja in propagiral kult boga Marduka, katerega je imel za svojega o\xc4\x8deta. Verjetno je obnovil tudi \xc5\xa0ama\xc5\xa1ev tempelj in zigurate v Ebabarju ter Zababov in I\xc5\xa1tarin zigurat v Ki\xc5\xa1u. _NEWLINE_\xc5\xa0pekulira se, da je uvedel standardni babilonski koledar, morda zato, da bi bolj tesno povezal svoje cesarstvo.'